भलिबलमा धाँधली भएको भन्दै याङवरकले लिएन पुरस्कार
पाँचथरको फिदीम नगरपालिका ६ सिवामा आयोजित तेस्रो पालिकास्तरीय भलिबल प्रतियोगिताको दोस्रो पुरस्कार ताप्लेजुङको पाथिभरा याङवरक गाउँपालिकाका खेलाडीले अस्वीकार गरेका छन् ।
पाँचथर — पाँचथरको फिदीम नगरपालिका ६ सिवामा आयोजित तेस्रो पालिकास्तरीय भलिबल प्रतियोगिताको दोस्रो पुरस्कार ताप्लेजुङको पाथिभरा याङवरक गाउँपालिकाका खेलाडीले अस्वीकार गरेका छन् ।शनिबार साँझसम्म खेल नसकिएपछि खेल अवधिभरिको अंकलाई आधार मान्दै आयोजकले प्रतिस्पर्धी मिक्लाजुङ गाउँपालिका पाँचथरको टिमलाई प्रथम पुरस्कार उपलब्ध गराएपछि पाथीभरा याङवरकका खेलाडीले दोस्रो पुरस्कार बहिष्कार गरेका हुन् ।औपचारिक कार्यक्रमका कारण आयोजकले शनिबारका लागि निर्धारित फाइनल प्रतियोगिता सुरु गर्न ढिलाइ भएपछि खेल्दा खेल्दै रात परेकाले स्थगन गर्न अनुरोध गर्दा पनि आयोजकले जबर्जस्त प्रतिस्पर्धी टिमलाई विजेता घोषणा गरेकाले दोस्रो पुरस्कार बहिष्कार गरिएको पाथीभरा याङवरकका टिम क्याप्टेन बाबुराम श्रेष्ठले बताए ।फाइनल खेलको पहिलो सेट पाथीभरा याङवरकले जितेको थियो । त्यसपछि दोस्रो र तेस्रो सेट मिक्लाजुङले जितेपछि चौथो सेट खेल्दा खेल्दा रात परेको र हावाका कारण खेल्न कठिन भएको भन्दै खेल स्थगन गर्न अनुरोध गरिएको उनको दाबी छ ।आयोजक अर्थे युवा क्लवका खेल संयोजक कमल तुम्रोक ताप्लेजुङका खेलाडीले खेल स्थगन गर्न अनुरोध गरे पनि दोस्रो दिन पुनः फाइनल खेलाउन नसकिने भन्दै पूर्ववत अंक तालिकाको आधारमा मिक्लाजुङलाई विजेता घोषणा गरिएको बताए ।साँझ ५ बजेसम्म सम्पन्न तीनमध्ये २ सेट मिक्लाजुङले जितेकाले उसैलाई विजेता घोषणा गरिएको उनको दाबी छ । ‘पटकपटक दोस्रो पुरस्कार ग्रहण गर्न बोलाँउदा पनि अस्वीकार गर्नुभयो, खेल सक्नैपर्ने बाध्यता नबुझी खेल बहिष्कार गरेको अफवाह फैलाउनुभयो, अझै पनि पुरस्कार ग्रहण गर्न आए दिएर पठाँउछौं,’ तुम्रोकले आइतबार फिदीममा पत्रकार सम्मेलन गर्दै भने ।आयोजकको निर्णय नमानी पुरस्कार बहिष्कार गरेर हिँडेको पाथीभरा याङवरक र उक्त टिमका खेलाडीलाई तीन वर्षसम्म खेलमा सहभागी नगराउने निर्णय गरिएको पनि उनले जानकारी दिए ।फिदीम ६ सिवामा १८८६सालदेखि लाग्दै आएको अर्थे मेलाका अवसरमा अर्थे युवा क्लवले अन्तर पालिका स्तरको भलिबल प्रतियोगिता आयोजना गरेको हो ।उक्त प्रतियोगिताको पुरस्कार राशि क्रमशः ८० र ५० हजार नगदसहित ट्रफी मेडल र प्रमाण पत्र थियो । प्रतियोगितामा विजेता घोषित मिक्लाजुङले भने पुरस्कार बुझेको छ । माघ २३ गते सुरु भएको खेलमा पाँचथर, ताप्लेजुङ, तेह्रथुम र इलामका १० टिम सहभागी थिए ।